62022CC0538
ĢENERĀLADVOKĀTES JULIANAS KOKOTES [JULIANE KOKOTT]
SECINĀJUMI,
sniegti 2023. gada 30. novembrī (
1
)
Lieta C‑538/22
SB
pret
Agrárminiszter
(Fővárosi Törvényszék [Galvaspilsētas Budapeštas tiesa, Ungārija] lūgums sniegt prejudiciālu nolēmumu)
Lūgums sniegt prejudiciālu nolēmumu – Lauksaimniecība – Kopējā lauksaimniecības politika – Regula (ES) Nr. 1307/2013 – 52. pants – Deleģētā regula (ES) Nr. 639/2014 – 53. panta 1. punkts –Attiecināmības nosacījumi saistītā atbalsta pasākumiem – Dalībvalsts rīcības brīvība – Deleģētā regula (ES) Nr. 640/2014 – 2. panta 1. punkta otrās daļas 13. un 15. apakšpunkts – Brīvprātīgs saistītais atbalsts, pamatojoties uz atbalsta pieteikumiem dzīvnieku atbalsta shēmu satvarā – Ganāmpulka atbalsta pieteikums – 30. un 31. pants – Atbalsta aprēķināšana – Administratīvi sodi – Īstenošanas regula (ES) Nr. 809/2014 – 15. panta 3. punkts – Atbalsta pieteikuma a posteriori grozīšana – Nepieļaujamība – Valsts tiesiskais regulējums par atnešanās rādītāja ievērošanu zīdītājgovju turēšanai – Saistītā atbalsta pilnīga atteikšana atnešanās rādītāja neizpildes gadījumā
I. Ievads
1.
Konkrētais lūgums sniegt prejudiciālu nolēmumu ir saistīts prasību, kuru lauksaimnieks SB (turpmāk tekstā – “prasītājs”) cēlis Fővárosi Törvényszék (Galvaspilsētas Budapeštas tiesa, Ungārija), par Agrárminiszter (Lauksaimniecības ministrs, Ungārija) atteikumu piešķirt tā saukto brīvprātīgo saistīto atbalstu (
2
) jeb atbalstu par zīdītājgovju turēšanu. Proti, prasītājs pieprasījumu gadā attiecībā uz pieteikumā deklarēto dzīvnieku skaitu nebija sasniedzis normatīvajos aktos prasīto reproduktīvo rādītāju – tā saukto “atnešanās rādītāju”.
2.
Iesniedzējtiesas uzdoto prejudiciālo jautājumu mērķis pamatā ir noskaidrot, vai ir pieļaujams pilnībā nepiešķirt atbalstu vai arī atbalsts ir proporcionāli jāsamazina, ņemot vērā dzīvnieku skaitu, kuri izpilda prasīto atnešanās rādītāju.
3.
Atbildot uz pirmo prejudiciālo jautājumu, ir jānošķir atbalsta piešķiršanas nosacījumi, kuru noteikšanā dalībvalstīm ir rīcības brīvība, un varbūtējas tiesiskās sekas, ja ir pieļauti pārkāpumi to izpildē. Tiesības saņemt atbalstu nepastāv, ja piešķiršanas nosacījumi nav izpildīti. Tādā gadījumā jau a priori nevar tikt apsvērts atbalsta pārrēķins vai proporcionāls samazinājums.
II. Atbilstošās tiesību normas
A.
Savienības tiesības
1.
Regula (ES) Nr. 1306/2013
4.
Regulas (ES) Nr. 1306/2013 (
3
) 63. pantā, kam dots nosaukums “Nepamatoti maksājumi un administratīvi sodi”, tostarp, ir noteikts šādi:
“1.   Ja konstatē, ka atbalsta saņēmējs neatbilst atbalsta piešķiršanas kritērijiem, saistībām vai citiem pienākumiem, kas attiecas uz palīdzības vai atbalsta piešķiršanas nosacījumiem saskaņā ar lauksaimniecības nozares tiesību aktiem, atbalstu neizmaksā vai atsauc pilnībā vai daļēji, un attiecīgā gadījumā atbilstīgās maksājumtiesības, kas minētas Regulas (ES) Nr. 1307/2013 21. pantā, nepiešķir vai atsauc.
[..]”
2.
Regula (ES) Nr. 1307/2013
5.
Regulas (ES) Nr. 1307/2013 (
4
) 1. nodaļas “Brīvprātīgs saistītais atbalsts” 52. pantā“Vispārīgi noteikumi” tostarp, ir paredzēts:
“1.   Dalībvalstis lauksaimniekiem var piešķirt saistīto atbalstu saskaņā ar šajā nodaļā izklāstītajiem nosacījumiem [..].
[..]
6.   Saistītais atbalsts ir ražošanas apjoma ierobežošanas shēma gada maksājuma veidā, kurš balstās uz noteiktām platībām un ražu vai noteiktu dzīvnieku skaitu un kurā ir ievērots maksimālais finansējums, kas dalībvalstīm ir jānosaka attiecībā uz katru pasākumu un jāpaziņo Komisijai.
[..]”
3.
Deleģētā regula (ES) Nr. 639/2014
6.
Deleģētās regulas (ES) Nr. 639/2014 (
5
) 53. panta, kam dots nosaukums “Atbalsta piešķiršanas nosacījumi”, 1. punktā ir noteikts:
“Attiecināmības kritērijus saistītā atbalsta pasākumiem dalībvalstis nosaka saskaņā ar Regulā (ES) Nr. 1307/2013 paredzētajiem pamatprincipiem un šajā regulā izklāstītajiem nosacījumiem”.
4.
Deleģētā regula (ES) Nr. 640/2014
7.
Deleģētās regulas (ES) Nr. 640/2014 (
6
) 28. un 31. apsvērumā, tostarp, ir noteikts:
“(28)
Ja pieļautas neatbilstības attiecībā uz tiešo maksājumu atbalsta pieteikumiem dzīvnieku atbalsta shēmu satvarā vai attiecībā uz maksājuma pieprasījumiem ar dzīvniekiem saistītu atbalsta pasākumu satvarā, tiesības pretendēt uz atbalstu par attiecīgo dzīvnieku tiek zaudētas. Būtu jāparedz, ka samazinājumus piemēro, sākot no pirmā dzīvnieka, attiecībā uz kuru konstatēta neatbilstība, bet – neatkarīgi no samazinājuma apjoma – gadījumos, kad neatbilstības konstatētas attiecībā uz trīs vai mazāk dzīvniekiem, administratīvajiem sodiem vajadzētu būt mazāk bargiem. Visos citos gadījumos soda bargums būtu jānosaka atkarībā no to dzīvnieku īpatsvara, attiecībā uz kuriem konstatētas neatbilstības.
[..]
(31)
Attiecībā uz lauku attīstības atbalsta pasākumiem atbalsta atteikumi un atsaukumi un administratīvie sodi būtu jānosaka, ievērojot principu, ka tiem jābūt atturošiem un samērīgiem. Atbalsta atteikumi un atsaukumi būtu jānosaka ar vairākām pakāpēm, kas atkarīgas no konstatētās neatbilstības smaguma, apjoma, ilguma un atkārtošanās. Atsakot un atsaucot atbalstu un nosakot administratīvos sodus attiecībā uz atbilstības kritērijiem, saistībām un citiem pienākumiem, būtu jāņem vērā dažādo atbalsta pasākumu specifika. Ja ir pieļauta smaga neatbilstība vai ja saņēmējs ir iesniedzis viltotus pierādījumus, lai saņemtu atbalstu, būtu jāatsaka atbalsts un jāuzliek administratīvs sods. Būtu jāparedz administratīvie sodi, kas ir pat pilnīga izslēgšana no viena vai vairākiem atbalsta pasākumiem vai darbību veidiem uz noteiktu periodu.”
8.
Deleģētās regulas Nr. 640/2014 2. panta 1. punkta [otrajā daļā] ir ietvertas, tostarp, šādas definīcijas:
“[..]
2)
“neatbilstība” ir:
a)
attiecībā uz atbilstības kritērijiem, saistībām vai citiem pienākumiem, kas saistīti ar atbalsta piešķiršanas nosacījumiem, kā minēts Regulas (ES) Nr. 1306/2013 67. panta 2. punktā, – jebkāda minēto atbilstības kritēriju, saistību vai citu pienākumu neizpilde [..]
[..]
13)
“dzīvnieku atbalsta shēma” ir Regulas (ES) Nr. 1307/2013 IV sadaļas 1. nodaļā paredzētā brīvprātīgā saistītā atbalsta pasākums, kura gada maksājums, kas piešķirams, nepārsniedzot noteiktus kvantitatīvus ierobežojumus, pamatojas uz fiksētu dzīvnieku skaitu;
[..]
15)
“ganāmpulka atbalsta pieteikums” ir pieteikums tāda atbalsta saņemšanai, kura gada maksājums, kas piešķirams, nepārsniedzot noteiktus kvantitatīvus ierobežojumus, pamatojas uz fiksētu dzīvnieku skaitu un ir daļa no brīvprātīgā saistītā atbalsta, kurš paredzēts Regulas (ES) Nr. 1307/2013 IV sadaļas 1. nodaļā;
16)
“deklarēti dzīvnieki” ir dzīvnieki, uz kuriem attiecas ganāmpulka atbalsta pieteikums, kas iesniegts dzīvnieku atbalsta shēmas satvarā, vai ar dzīvniekiem saistīta atbalsta pasākuma maksājuma pieprasījums;
[..]
18)
“noteiktais dzīvnieks” ir:
a)
dzīvnieku atbalsta shēmas īstenošanai – dzīvnieks, attiecībā uz kuru ir izpildīti visi nosacījumi, kas paredzēti atbalsta piešķiršanas noteikumos; vai
b)
ar dzīvniekiem saistīta atbalsta pasākuma īstenošanai – dzīvnieks, kas identificēts administratīvās pārbaudēs vai pārbaudēs uz vietas; [..].”
9.
Deleģētās regulas Nr. 640/2014 30. panta, kam dots nosaukums “Aprēķina bāze”, 1.–3. punktā ir noteikts:
“1.   Nekādā gadījumā nepiešķir atbalstu par dzīvnieku skaitu, kas ir lielāks, nekā norādīts tiešo maksājumu atbalsta pieteikumā vai maksājuma pieprasījumā.
2.   Dzīvniekus, kas atrodas saimniecībā, uzskata par noteiktiem tikai tad, ja tie ir identificēti tiešo maksājumu atbalsta pieteikumā vai maksājuma pieprasījumā. Identificētus dzīvniekus var aizstāt, nezaudējot tiesības uz atbalsta maksājumu, ar nosacījumu, ka kompetentā iestāde vēl nav informējusi saņēmēju par neatbilstību pieteikumā vai pieprasījumā vai ka tā vēl nav paziņojusi saņēmējam par savu nodomu veikt pārbaudi uz vietas. Ja dalībvalsts neizmanto iespēju saskaņā ar noteikumiem, kurus Komisija noteikusi, pamatojoties uz Regulas (ES) Nr. 1306/2013 78. panta b) punktu, uzturēt sistēmu bez pieprasījumiem, tā ar jebkādiem iespējamiem līdzekļiem nodrošina, ka nav šaubu par to, uz kuriem dzīvniekiem attiecas saņēmēju pieteikumi vai pieprasījumi.
3.   Neskarot 31. pantu, ja tiešo maksājumu atbalsta pieteikumā vai maksājuma pieprasījumā deklarētais dzīvnieku skaits pārsniedz to dzīvnieku skaitu, kas noteikts administratīvās pārbaudēs vai pārbaudēs uz vietas, tad atbalstu aprēķina, pamatojoties uz noteiktajiem dzīvniekiem.”
10.
Deleģētās regulas Nr. 640/2014 31. panta “Administratīvie sodi attiecībā uz deklarētiem dzīvniekiem saskaņā ar dzīvnieku atbalsta shēmām vai ar dzīvniekiem saistīta atbalsta pasākumiem” 1. punktā ir noteikts:
“Ja attiecībā uz tiešo maksājumu atbalsta pieteikumu saskaņā ar dzīvnieku atbalsta shēmu vai attiecībā uz maksājuma pieprasījumu saskaņā ar atbalsta pasākumu, kas saistīts ar dzīvniekiem, vai ar darbības veidu šāda atbalsta pasākuma satvarā ir konstatēta deklarēto dzīvnieku skaita un saskaņā ar 30. panta 3. punktu noteikto dzīvnieku skaita starpība, tad atbalsta kopsummu, uz kuru saņēmējam ir tiesības pretendēt saskaņā ar minēto atbalsta shēmu, atbalsta pasākumu vai darbības veidu šāda atbalsta pasākuma satvarā par attiecīgo pieprasījumu gadu, samazina par procentuālo daļu, kas jānosaka saskaņā ar šā panta 3. punktu, ja neatbilstības konstatētas attiecībā uz ne vairāk kā trim dzīvniekiem.”
5.
Īstenošanas regula (ES) Nr. 809/2014
11.
Īstenošanas regulas (ES) Nr. 809/2014 (
7
) 15. pantā “Grozījumi vienotajā pieteikumā vai maksājuma pieprasījumā” cita starpā ir noteikts:
“1.   Pēc vienotā pieteikuma vai maksājuma pieprasījuma iesniegšanas galīgā termiņa vienotajā pieteikumā vai maksājuma pieprasījumā var pievienot vai koriģēt atsevišķus lauksaimniecības zemes gabalus vai atsevišķas maksājumtiesības ar nosacījumu, ka ir ievērotas prasības, kas paredzētas attiecīgajās tiešo maksājumu shēmās vai lauku attīstības pasākumos.
[..]
3.   Ja kompetentā iestāde jau ir informējusi saņēmēju par neatbilstību vienotajā pieteikumā vai maksājuma pieprasījumā vai ja kompetentā iestāde ir paziņojusi saņēmējam par nodomu veikt pārbaudi uz vietas, vai ja pārbaudē uz vietas ir atklāta neatbilstība, attiecībā uz lauksaimniecības zemes gabaliem, saistībā ar kuriem ir konstatēta neatbilstība, nav atļauts izdarīt grozījumus saskaņā ar 1. punktu.
[..]”
12.
Īstenošanas regulas (ES) Nr. 809/2014 21. panta “Prasības, ko piemēro ganāmpulka atbalsta pieteikumam un ar dzīvniekiem saistītā atbalsta pasākumu maksājuma pieprasījumiem”, 1. punktā, tostarp, ir noteikts:
“Ganāmpulka atbalsta pieteikumā, kas definēts Deleģētās regulas (ES) Nr. 640/2014 2. panta 1. punkta otrās daļas 15) apakšpunktā, [..] iekļauj visu informāciju, kas vajadzīga, lai noteiktu tiesības pretendēt uz atbalstu, un jo īpaši:
[..]
c)
katra veida dzīvnieku skaitu, par ko ir iesniegts ganāmpulka atbalsta pieteikums vai maksājuma pieprasījums, un – attiecībā uz liellopiem – dzīvnieku identifikācijas kodu;
[..].”
B.
Valsts tiesības
13.
A termeléshez kötött közvetlen támogatások igénybevételének szabályairól szóló 9/2015. (III. 13.) FM rendelet (lauksaimniecības ministra 2015. gada 13. marta Rīkojums Nr. 9 par tiešā saistītā atbalsta shēmu; turpmāk tekstā – “Ministra rīkojums Nr. 9”) 4. pantā citstarp ir noteikts:
“(2)   Valsts kase pieņem lēmumu par atbalstu pēc tam, kad ir veiktas pārbaudes, kas paredzētas [..] Komisijas Deleģētajā regulā (ES) Nr. 640/2014, [..] un, ņemot vērā noteikumus par samazinājumu un citas tajos paredzētās sankcijas.
[..]”
14.
Saskaņā ar Ministra rīkojuma Nr. 9 7. panta 3. punktu “[a]tbalsttiesīgo dzīvnieku minimālais skaits [..] ir viens”.
15.
Ministra rīkojuma Nr. 9 11. panta 1. punkta e) apakšpunktā ir paredzēts:
“Tiesības saņemt atbalstu par zīdītājgovīm ir lauksaimniekam [..], kura deklarētais ganāmpulks atbalsta gadījumam sastāv no vairāk nekā 50 % gaļas ražošanai paredzētiem teļiem un kurā vismaz 30 % no atbalsta pieteikumā ietvertajiem dzīvniekiem ir atnesušies attiecīgajā gadā, un tajā pašā ganāmpulkā, kurā ir to mātes, vismaz mēnesi pēc dzimšanas ir paturēti teļi, kas dzimuši zīdītājgovīm, kas ietvertas atbalsta pieteikumā to turēšanas periodā [..].”
III. Pamatlietas faktiskie apstākļi, prejudiciālie jautājumi un tiesvedība Tiesā
16.
2019. gada 9. maijā prasītājs iesniedza pirmā līmeņa iestādē, kas ir kompetenta piešķirt lauksaimniecības atbalstu, saistītā atbalsta maksājuma par zīdītājgovīm pieteikumu, kurš attiecās uz 11 dzīvniekiem.
17.
2020. gada 25. jūnijā šī iestāde noraidīja atbalsta maksājuma pieteikumu, jo tikai 3 no 11 dzīvniekiem bija atnesušies attiecīgajā periodā, kas veidoja 27 % atnešanās rādītāju, tādēļ nebija izpildīta prasība, kas noteikta Ministra rīkojuma Nr. 9 11. panta 1. punkta e) apakšpunktā. Šādā gadījumā neviens no pieteikumā ietvertajiem dzīvniekiem neesot bijis atbalsttiesīgs un neesot arī bijis piemērojams Deleģētās regulas Nr. 640/2014 31. pants.
18.
Pēc tam, kad prasītājs iesniedza sūdzību, Agrárminiszter atstāja spēkā pirmā līmeņa iestādes lēmumu un atzina – ja nav sasniegts 30 % atnešanās rādītājs attiecībā uz dzīvniekiem, kas ir ietverti atbalsta pieteikumā, atbalsttiesīgo dzīvnieku skaits saskaņā ar Ministra rīkojuma Nr. 9 7. panta 3. punktu ir nulle.
19.
Prasītājs iesniedzējtiesā ir cēlis prasību par lēmumu, kas pieņemts par viņa sūdzību. Prasības pamatojumam viņš norāda, ka Agrárminiszter prettiesiski neesot piemērojis Deleģētās regulas Nr. 640/2014 30. un 31. pantā paredzētās juridiskās sekas, proti, atbalsta samazinājumu un sankcijas. Turklāt noteikto dzīvnieku skaitu un dzīvnieku skaitu, kas neatbilst atbalsta piešķiršanas kritērijiem, viņš neesot konstatējis atbilstoši Deleģētās regulas Nr. 640/2014 2. panta 1. punkta otrās daļas 18. apakšpunktam, bet gan esot ņēmis vērā tikai saskaņā ar attiecīgās regulas 2. panta 1. punkta otrās daļas 16. apakšpunktu deklarēto dzīvnieku skaitu. Tomēr šīs regulas 30. panta 3. punktā esot paredzēts, ka atbalstu aprēķina, pamatojoties uz noteiktajiem dzīvniekiem. Visbeidzot, prasītājs uzskata, ka 10 no 11 zīdītājgovīm, par kurām tika iesniegts pieteikums, izpildot atbalsta piešķiršanas kritērijus, konkrēti – 30 % atnešanās rādītāju, tādēļ varot tikt apsvērts tikai atbalsta proporcionāls samazinājums, nevis tā pilnīga noraidīšana.
20.
Iesniedzējtiesai ir šaubas, vai pilnīgs atteikums piešķirt saistīto atbalstu ir saderīgs ar Deleģētās regulas Nr. 640/2014 30. un 31. pantu, tādēļ tā uzdod šādus jautājumus:
“1)
Vai Deleģētās regulas Nr. 640/2014 [..] 30. panta 3. punktam, ņemot vērā arī tās 28. un 31. apsvērumu un 2. panta 1. punkta [otrās daļas] 16. un 18. apakšpunktu un 31. panta 1.–3. punktu, atbilst dalībvalsts prakse, saskaņā ar kuru, ja atbilstoši dalībvalsts noteiktam kritērijam, lai saņemtu atbalstu, sasniegtais atnešanās rādītājs attiecībā uz deklarēto dzīvnieku skaitu ir mazāks nekā rādītājs, kas ir prasīts un noteikts attiecībā uz deklarētajiem dzīvniekiem, ir pilnībā jānoraida saistītā atbalsta maksājuma par zīdītājgovīm pieteikums, pat ja prasītais atnešanās rādītājs ir sasniegts attiecībā uz mazāku skaitu deklarēto dzīvnieku, tāpēc ka – ja deklarēto dzīvnieku atnešanās procentuālais rādītājs ir mazāks, nekā tas ir noteikts valsts tiesību aktos_– neviens no deklarētajiem dzīvniekiem nav atbalsttiesīgs?
2)
Gadījumā, ja uz iepriekšējo jautājumu tiktu sniegta noliedzoša atbilde, vai šajā lietā ir jānosaka atbalsttiesīgo dzīvnieku skaits Deleģētās regulas Nr. 640/2014 2. panta 1. punkta [otrās daļas] 18. apakšpunkta un 30. panta 3. punkta izpratnē, ņemot vērā [..] 28. un 31. apsvērumā minētās pakāpeniskuma un samērīguma prasības un pirmajā prejudiciālajā jautājumā minētās Savienības tiesību normas, ja sasniegtais atnešanās rādītājs ir zemāks nekā valsts tiesību aktos noteiktais:
a)
skaitot kā atbalsttiesīgos dzīvniekus tikai tos, kas ir atnesušies, vai
b)
skaitot kā atbalsttiesīgos dzīvniekus tos, kas starp deklarētājiem dzīvniekiem veido grupu, kurā ir sasniegts valsts tiesiskajā regulējumā noteiktais atnešanās rādītājs?
3)
Ņemot vērā Deleģētās regulas Nr. 640/2014 30. panta 3. punktu un 31. panta 1. un 2. punktu un tās 31. apsvērumā minēto samērīguma prasību, vai šīs regulas 31. panta 3. punkts ir interpretējams tādējādi, ka, lai noteiktu sankcijas aprēķina bāzi, ir jānosaka attiecība starp atbilstošajiem un neatbilstošajiem dzīvniekiem vai attiecība starp deklarētajiem un atbilstošajiem dzīvniekiem, kā arī šādi iegūtais koeficients procentuālajā aprēķinā ir vēl jāreizina ar 100?”
21.
Par šiem jautājumiem tiesvedībā Tiesā papildus prasītājai rakstveida apsvērumus ir sniegusi arī Ungārijas valdība un Eiropas Komisija. Tiesa saskaņā ar Reglamenta 76. panta 2. punktu ir nolēmusi nenoturēt tiesas sēdi mutvārdu paskaidrojumu uzklausīšanai.
IV. Izvērtējums
A.
Pirmā prejudiciālā jautājuma priekšmets
22.
Pirmais prejudiciālais jautājums skar Savienības tiesību normu par brīvprātīgo saistīto atbalstu, pamatojoties uz atbalsta pieteikumiem dzīvnieku atbalsta shēmu satvarā (
8
), interpretāciju, kuru transponēšanai tika pieņemts Ministra rīkojums Nr. 9. Šim nolūkam primāri ir jāizmanto Regulas Nr. 1307/2013 normas un tās īstenošanai paredzēto Deleģēto regulu Nr. 639/2014 un Nr. 640/2014 normas, kā arī Īstenošanas regulas Nr. 809/2014 normas.
23.
Saskaņā ar Ministra rīkojuma Nr. 9 11. panta 1. punkta e) apakšpunktu tiesības saņemt saistīto atbalstu par zīdītājgovju turēšanu, tostarp, ir pakārtotas nosacījumam, ka vismaz 30 % no atbalstam deklarētajiem un atbalsta pieteikumā ietvertajiem dzīvniekiem ir atnesušies pieprasījumu gadā. Atbilstoši Ungārijas valdības sniegtajai informācijai 30 % atnešanās rādītāja mērķis ir stimulēt lauksaimniekus ilgtermiņā saglabāt savu ganāmpulku sastāvu vai pat to palielināt.
24.
Agrárminiszter, piemērojot šo tiesību normu, pilnībā noraidīja prasītāja atbalsta pieteikumu, jo tajā norādītās 11 zīdītājgovis pieprasījumu gadā bija sasniegušas atnešanās rādītāju tikai 27 % apmērā. Prasītājs to neapstrīd, tomēr ar savu prasību viņš vēlas panākt, ka pieprasīto atbalstu piešķir tikai par 10 zīdītājgovīm, kuras izpilda noteikto 30 % atnešanās rādītāju. Prasītājs un Ungārijas valdība argumentē, ka attiecīgais rādītājs esot vien atbalsta apmēra aprēķina bāze, tādēļ atbalsts varot tikt tikai proporcionāli samazināts.
25.
Vispirms es analizēšu, vai dalībvalstis var ieviest šādu atbalsta shēmu. Turklāt ir jāprecizē, vai saistītā atbalsta pieteikums un tajā norādītais dzīvnieku skaits – tā, kā to uzskata prasītājs – a posteriori vēl var tikt grozīts (šajā ziņā skat. B. punktu).
26.
Visbeidzot es vēl analizēšu, vai Savienības tiesību normas par saistīto atbalstu aprēķināšanu un administratīvo sodu piemērošanu izskatāmajā lietā pieļauj, ka atbalsta atteikuma vietā tiek tikai samazināts atbalsta apjoms(šajā ziņā skat. C. punktu).
B.
Dalībvalstu rīcības brīvība, paredzot nosacījumus saistīto atbalstu piešķiršanai
27.
Regulas Nr. 1307/2013 52. panta 9. punktā Komisija tiek pilnvarota pieņemt deleģētos aktus saskaņā ar minētās regulas 70. pantu, tostarp, lai paredzētu saistītā atbalsta piešķiršanas nosacījumus. Deleģētās regulas Nr. 639/2014 53. panta “Atbalsta piešķiršanas nosacījumi” 1. punktā attiecīgi ir paredzēts, ka attiecināmības kritērijus saistītā atbalsta pasākumiem dalībvalstis nosaka saskaņā ar Regulā Nr. 1307/2013 paredzētajiem pamatprincipiem un šajā deleģētajā regulā izklāstītajiem nosacījumiem.
28.
Manuprāt, pieņemot atbalsta shēmu Ministra rīkojuma Nr. 9 11. panta 1. punkta e) apakšpunktā, Ungārija tai piešķirto rīcības brīvību ir izmantojusi atbilstoši piemērojamām Savienības tiesību normām. Tajā paredzētie kritēriji saistītā atbalsta piešķiršanai konkrēti ir “attiecināmības nosacījumi” Deleģētās regulas Nr. 639/2014 (
9
) I pielikuma 3. punkta g) apakšpunkta izpratnē, kas saskaņā ar šīs regulas 67. panta 1. punktu ir paziņoti Komisijai (
10
).
29.
Tādējādi Ministra rīkojuma Nr. 9 11. panta 1. punkta e) apakšpunktā – kā uzskata arī Komisija – ir paredzēti nosacījumi tajā noteiktā saistītā atbalsta saņemšanai. Atbilstoši tiem pieteikumā norādītajām zīdītājgovīm, t.i., deklarēto dzīvnieku skaitam Deleģētās regulas Nr. 640/2014 2. panta 1. punkta otrās daļas 16. apakšpunkta (
11
) izpratnē, pieprasījumu gadā ir jāsasniedz 30 % atnešanās rādītājs. Tātad tas ir piešķiršanas nosacījums, kas ir stingri saistīts ar pieteikumā deklarēto dzīvnieku skaitu.
30.
Šādu interpretāciju apstiprina gan Regulas Nr. 1307/2013 52. panta 6. punkta formulējums, atbilstoši kuram saistītais atbalsts gada maksājuma veidā balstās, tostarp, uz noteiktu dzīvnieku skaitu, kā arī to precizējošās definīcijas Deleģētās regulas Nr. 640/2014 2. panta 1. punkta otrās daļas 13. un 15. apakšpunktā attiecībā uz “dzīvnieku atbalsta shēmu” un uz to balstītu “ganāmpulka atbalsta pieteikumu” (
12
).
31.
Atbilstoši iepriekš minētajam Ministra rīkojuma Nr. 9 11. panta 1. punkta e) apakšpunkts – attiecībā uz atbalsta pieteikumā “deklarēti[em] dzīvnieki[em]” Deleģētās regulas Nr. 640/2014 2. panta 1. punkta otrās daļas 16. apakšpunkta izpratnē – balstās uz fiksētu dzīvnieku skaitu. Vienīgi pamatojoties uz to, ir jānosaka, vai pieprasījumu gadā bija izpildīts 30 % atnešanās rādītājs un vai atbalsts bija jāpiešķir.
32.
Tādēļ ir jānoraida arguments, ka Ministra rīkojuma Nr. 9 11. panta 1. punkta e) apakšpunkts neparedz piešķiršanas nosacījumus, bet paredz tikai saistītā atbalsta aprēķina bāzi, izmantojot “noteikt[o] dzīvniek[u]” skaitu Deleģētās regulas Nr. 640/2014 2. panta 1. punkta otrās daļas 18. apakšpunkta izpratnē.
33.
Neapstrīdami ir tas, ka, ņemot vērā dzīvnieku skaitu, par kuriem prasītājs bija iesniedzis pieteikumu saistītā atbalsta saņemšanai, proti, 11 govis, viņš nav izpildījis šos piešķiršanas nosacījumus. Tas tā ir tādēļ, ka, atnešanās rādītājs, kas pēc pieprasījumu gada beigām tika aprēķināts, balstoties uz šo skaitli, sasniedza tikai 27 %.
34.
Tomēr prasītājs argumentē, ka viņam būtu piešķirams atbalsts vismaz par 10 govīm, jo tās esot izpildījušas 30 % atnešanās rādītāju. Šīs argumentācijas mērķis ir a posteriori samazināt sākotnējā 2019. gada 9. maija atbalsta pieteikumā deklarēto dzīvnieku skaitu.
35.
Kā pamatoti norāda Komisija, izskatāmajā lietā šāda a posteriori korekcija tomēr nav apsverama.
36.
Īstenošanas regulas Nr. 809/2014 15. panta 3. punktā kopsakarā ar 21. panta 1. punkta c) apakšpunktu ir noteikts, ka nav pieļaujami grozījumi maksājuma pieprasījumā par attiecīgajiem lauksaimniecības zemes gabaliem, ieskaitot tajā norādīto dzīvnieku skaitu, ja kompetentā iestāde jau ir informējusi saņēmēju par kādām neatbilstībām maksājuma pieprasījumā. Saskaņā ar Deleģētās regulas Nr. 640/2014 2. panta 1. punkta otrās daļas 2. punkta a) apakšpunktu jebkāda atbilstības kritēriju neizpilde ir uzskatāma par šādu neatbilstību. Kompetentā iestāde saņēmēju informēja 2020. gada 25. jūnijā, tātad pēc pieprasījumu gada beigām, kad tā noraidīja atbalsta pieteikumu, norādot uz 30 % atnešanās rādītāja neizpildi.
37.
Tādēļ iepriekš raksturotās Savienības tiesību normas pieļauj Agrárminiszter lēmumu, kas balstīts uz Ministra rīkojuma Nr. 9 11. panta 1. punkta e) apakšpunktu, ar kuru pilnībā tika noraidīts prasītāja atbalsta pieteikums.
C.
Deleģētās regulas Nr. 640/2014 30. un 31. panta nepiemērojamība
38.
Pretēji prasītāja un Ungārijas valdības izvirzītajiem argumentiem, kā arī iesniedzējtiesas izteiktajām šaubām, cits rezultāts neizriet arī no Deleģētās regulas Nr. 640/2014 30. un 31. panta. Šīs tiesību normas neskar saistītā atbalsta piešķiršanas nosacījumus, tādēļ tās nevar ierobežot dalībvalstij šajā sakarā piemītošo rīcības brīvību; turklāt tās nav piemērojamas, ja nav izpildīts tāda veida atbalsta piešķiršanas nosacījums, kāds ir aplūkots izskatāmajā lietā.
1.
Deleģētās regulas Nr. 640/2014 30. pants
39.
Deleģētās regulas Nr. 640/2014 30. pants, kā izriet jau no tā virsraksta (“Aprēķina bāze”), neparedz saistītā atbalsta piešķiršanas nosacījumus, bet gan tikai kritērijus atbalsta aprēķināšanai. Saskaņā ar 30. panta 1. punktu atbalstu nepiešķir par dzīvnieku skaitu, kas ir lielāks, nekā norādīts atbalsta pieteikumā vai maksājuma pieprasījumā. Atbilstoši 30. panta 2. punkta pirmajam teikumam nosacījums ir, ka dzīvniekiem, kas atrodas saimniecībā, ir jābūt noteiktiem vai attiecīgi šim mērķim identificētiem atbalsta pieteikumā. Ja atbalsta pieteikumā deklarētais dzīvnieku skaits pārsniedz to dzīvnieku skaitu, kas noteikts administratīvās pārbaudēs vai pārbaudēs uz vietas, tādā gadījumā saskaņā ar 30. panta 3. punktu atbalstu aprēķina, pamatojoties uz noteiktajiem dzīvniekiem (
13
).
40.
Tādēļ šīs tiesību normas neskar Ministra rīkojuma Nr. 9 11. panta 1. punkta e) apakšpunktā paredzētos attiecināmības nosacījumus pieprasījumu gadā deklarētajam dzīvnieku
skaitam un tās nav piemērojamas.
41.
Deleģētās regulas Nr. 640/2014 30. panta 1. punkta formulējums, šķiet, neizslēdz iespēju, ka atbalsts var tikt piešķirts par mazāku dzīvnieku skaitu, nekā norādīts atbalsta pieteikumā vai maksājuma pieprasījumā.
42.
Kā izklāstīts iepriekš 28.–36. punktā, pieteikumā deklarētā dzīvnieku skaita a posteriori samazinājums, konkrētā gadījumā – no 11 uz 10 zīdītājgovīm, tomēr nebūtu saderīgs nedz ar atbalsta shēmas piešķiršanas nosacījumiem, kas paredzēti Ministra rīkojuma Nr. 9 11. panta 1. punkta e) apakšpunktā, nedz ar Īstenošanas regulas Nr. 809/2014 15. panta 3. punktu. Turklāt tas būtu pretrunā šīs atbalsta shēmas mērķim, ko ir uzsvērusi Ungārijas valdība. Nosacījumam, ka vismaz 30 % no atbalsta pieteikumā deklarētajām zīdītājgovīm ir jāatnesas pieprasījumu gadā, ir jāstimulē lauksaimniekus ilgtermiņā saglabāt ganāmpulka sastāvu vai pat to palielināt (skat. iepriekš 23. punktu). Tomēr, ja lauksaimnieks varētu a posteriori samazināt atbalsta pieteikumā deklarēto dzīvnieku skaitu, lai izpildītu noteikto atnešanās rādītāju, nebūtu garantēta nedz stimulējoša ietekme, nedz ganāmpulka sastāva saglabāšana.
2.
Deleģētās regulas Nr. 640/2014 31. pants
43.
Arī Deleģētās regulas Nr. 640/2014 31. pantā ietvertās tiesību normas par administratīvajiem sodiem nav piemērojamas un tādēļ tās nevar būt par pamatu pieprasītās atbalsta summas procentuālam samazinājumam.
44.
Atbilstoši Deleģētās regulas Nr. 640/2014 2. panta 1. punkta otrās daļas 2. punkta a) apakšpunktam jebkāda atbilstības kritēriju neizpilde gan ir uzskatāma par neatbilstību (skat. iepriekš 36. punktu), kas principā var rezultēties administratīvu sodu piemērošanā. Tikai šim mērķim minētās regulas 31. panta 1.–3. punktā tiek ņemts vērā noteiktais dzīvnieku skaits, kā arī neatbilstības, kas skar atsevišķu dzīvnieku (
14
). Taču priekšnoteikums ir tāds, ka pēc būtības pastāv tiesības uz atbalstu.
45.
Tomēr, kā jau minēts, Ministra rīkojuma Nr. 9 11. panta 1. punkta e) apakšpunktā šajā sakarā ir izvirzīts nosacījums, ka atbalsta pieteikumā deklarētais zīdītājgovju skaits pieprasījumu gadā izpilda 30 % atnešanās rādītāju. Tātad šis piešķiršanas nosacījums – atbilstoši nosacījumiem, kas paredzēti Regulas Nr. 1307/2013 52. panta 6. punktā kopsakarā ar Deleģētās regulas Nr. 640/2014 2. panta 1. punkta otrās daļas 13. un 15. apakšpunktu (skat. šo secinājumu 30. un 31. punktu) – ir pakārtots ganāmpulkam, nevis (atsevišķam) dzīvniekam.
46.
Tādēļ proporcionāls atbalsta samazinājums, pamatojoties uz Deleģētās regulas Nr. 640/2014 31. panta normām, nav apsverams. Ņemot vērā, ka izskatāmajā lietā nav ievērots piešķiršanas nosacījums, citu rezultātu nepieļauj arī samērīguma princips, kuru konkretizē šīs normas (
15
). Tas tā ir tādēļ, ka atbalstu nevar piešķirt – arī ne daļēji –, ja nav izpildīti tam paredzētie nosacījumi.
D.
Starpsecinājumi
47.
No iepriekš izklāstītajiem apsvērumiem izriet, ka Deleģētās regulas Nr. 640/2014 30. panta 3. punkta un 31. panta 1.–3. punkta normas neliedz īstenot lēmumu pieņemšanas praksi, kas tiek apstrīdēta.
48.
Tādēļ uz pirmo prejudiciālo jautājumu ir jāatbild apstiprinoši.
49.
Līdz ar to nav jāatbild uz otro un trešo prejudiciālo jautājumu par procentuālā samazinājuma aprēķināšanas metodi, pamatojoties uz Deleģētās regulas Nr. 640/2014 30. panta 3. punktu un 31. panta 1.–3. punktu.
V. Secinājumi
50.
Ierosinu Tiesai uz pirmo prejudiciālo jautājumu atbildēt šādi:
Zīdītājgovju turēšanai paredzēta saistītā atbalsta maksājuma pieteikuma pilnīga noraidīšana ar pamatojumu, ka attiecībā uz atbalsta pieteikumā deklarēto dzīvnieku skaitu nav izpildīts valsts tiesību aktos noteiktais atnešanās rādītājs, ir saderīga ar Deleģētās regulas Nr. 640/2014 30. panta 3. punktu un 31. panta 1.–3. punktu, pat ja daļa no dzīvniekiem, kas ir mazāka par deklarēto dzīvnieku skaitu, izpildītu šo atnešanās rādītāju.
(
1
)	Oriģinālvaloda – vācu.
(
2
)	Atbilstoši Komisijas sniegtajiem skaidrojumiem (https://agriculture.ec.europa.eu/common-agricultural-policy/income-support/additional-optional-schemes/voluntary-coupled-support_lv) kopējā lauksaimniecības politika (KLP) paredz, ka saikne starp lauksaimnieku ienākumu atbalsta maksājumu saņemšanu un konkrētu produktu ražošanu tiek pakāpeniski izbeigta (“atsaistīta”). Mērķis ir izvairīties no noteiktu produktu pārprodukcijas un panākt, ka lauksaimnieki reaģē uz patiesu tirgus pieprasījumu. Tomēr var būt vajadzīga mērķtiecīga palīdzība konkrētai lauksaimniecības nozarei, ja tā saskaras ar grūtībām. “Brīvprātīga saistītā atbalsta shēmas” mērķis ir novērst šo grūtību saasināšanos, jo tas varētu izraisīt atteikšanos no ražošanas. Tādējādi tiktu ietekmētas citas piegādes ķēdes daļas vai saistītie tirgi. Tāpēc dalībvalstis arī turpmāk noteiktām nozarēm vai produktiem var piesaistīt (saistītu) ierobežotu ienākumu atbalsta summu. Lai mazinātu tirgus vai konkurences kropļošanas risku, tas var notikt, tikai ievērojot dažādus nosacījumus un stingrus ierobežojumus.
(
3
)	Eiropas Parlamenta un Padomes Regula (2013. gada 17. decembris), par kopējās lauksaimniecības politikas finansēšanu, pārvaldību un uzraudzību un Padomes Regulu (EEK) Nr. 352/78, (EK) Nr. 165/94, (EK) Nr. 2799/98, (EK) Nr. 814/2000, (EK) Nr. 1290/2005 un (EK) Nr. 485/2008 atcelšanu (OV 2013, L 347, 549. lpp., labojums – OV 2016, L 130, 9. lpp.), kurā grozījumi izdarīti ar Eiropas Parlamenta un Padomes Regulu (ES) 2017/2393 (2017. gada 13. decembris) (OV 2017, L 350, 15. lpp.).
(
4
)	Eiropas Parlamenta un Padomes Regula (2013. gada 17. decembris), ar ko izveido noteikumus par lauksaimniekiem paredzētiem tiešajiem maksājumiem, kurus veic saskaņā ar kopējās lauksaimniecības politikas atbalsta shēmām, un ar ko atceļ Padomes Regulu (EK) Nr. 637/2008 un Padomes Regulu (EK) Nr. 73/2009 (OV 2013, L 347, 608. lpp.).
(
5
)	Komisijas Deleģētā regula (2014. gada 11. marts), ar ko papildina Eiropas Parlamenta un Padomes Regulu (ES) Nr. 1307/2013, ar ko izveido noteikumus par lauksaimniekiem paredzētiem tiešajiem maksājumiem, kurus veic saskaņā ar kopējās lauksaimniecības politikas atbalsta shēmām, un ar kuru groza minētās regulas X pielikumu (OV 2014, L 181, 1. lpp.), kurā grozījumi izdarīti ar Komisijas Deleģēto regulu (ES) 2018/1784 (2018. gada 9. jūlijs) (OV 2018, L 293, 1. lpp.).
(
6
)	Komisijas Deleģētā regula (2014. gada 11. marts), ar ko papildina Eiropas Parlamenta un Padomes Regulu (ES) Nr. 1306/2013 attiecībā uz integrēto administrācijas un kontroles sistēmu, maksājumu atteikšanas vai atsaukšanas nosacījumiem un administratīvajiem sodiem, kas piemērojami tiešo maksājumu, lauku attīstības atbalsta un savstarpējās atbilstības kontekstā (OV 2014, L 181, 48. lpp.), kurā grozījumi izdarīti ar Komisijas Deleģēto regulu (ES) 2016/1393 (2016. gada 4. maijs) (OV 2016, L 225, 41. lpp.).
(
7
)	Komisijas Īstenošanas regula (2014. gada 17. jūlijs), ar ko paredz noteikumus par to, kā Eiropas Parlamenta un Padomes Regulu (ES) Nr. 1306/2013 piemēro attiecībā uz integrēto administrācijas un kontroles sistēmu, lauku attīstības pasākumiem un savstarpējo atbilstību (OV 2014, L 227, 69. lpp.).
(
8
)	Skat. it īpaši Regulas Nr. 1307/2013 52. panta 1. punktu kopsakarā ar Deleģētās regulas Nr. 640/2014 2. panta 1. punkta otrās daļas 13. apakšpunktu.
(
9
)	Minētais jēdziens atbilst Deleģētās regulas Nr. 639/2014 53. panta 1. punktā ietvertajam jēdzienam “attiecināmības kritēriji”.
(
10
)	Lai gan tas neizriet no lūguma sniegt prejudiciālu nolēmumu, ir jāuzskata, ka Ungārijas iestādes šos “attiecināmības nosacījumus” atbilstoši Deleģētās regulas Nr. 639/2014 67. panta 1. punktam ir pienācīgi paziņojušas Komisijai. To apliecina Komisijas atbilde, atbilstoši kurai tai esot tiesības pārbaudīt paziņoto attiecināmības nosacījumu saderību ar Savienības tiesību normām, tomēr pēc Ungārijas paziņojuma Komisijai neesot bijis iemesla tādu pārbaudi veikt.
(
11
)	Proti, “dzīvnieki, uz kuriem attiecas ganāmpulka atbalsta pieteikums, kas iesniegts dzīvnieku atbalsta shēmas satvarā”.
(
12
)	Šāda atbalsta shēma ir “Regulas (ES) Nr. 1307/2013 IV sadaļas 1. nodaļā paredzētā brīvprātīgā saistītā atbalsta pasākums, kura gada maksājums, kas piešķirams, [..] pamatojas uz fiksētu dzīvnieku skaitu”. Arī uz to balstītais “ganāmpulka atbalsta pieteikums” vai “pieteikums [..] atbalsta saņemšanai” paredz, ka “gada maksājums, kas piešķirams, [..] pamatojas uz fiksētu dzīvnieku skaitu” (Mani izcēlumi).
(
13
)	Mani izcēlumi.
(
14
)	Deleģētās regulas Nr. 640/2014 28. apsvērumā arī ņem vērā neatbilstības attiecībā uz atsevišķiem, tikai trīs vai mazāk vai vairāk dzīvniekiem.
(
15
)	Skat. Deleģētās regulas Nr. 640/2014 31. apsvēruma pirmo teikumu.